L’Entitat Cultural Valenciana El Piló fa lliurament dels seus XXXI Premis Literaris
2025-07-24

Aquest cap de setmana ha sigut festiu per a l’Entitat Cultural Valenciana El Piló de Burjassot ja que ha fet lliurament, en un conegut local hostaler del municipi, dels seus XXXI Premis Literaris.

La nit va començar amb les paraules de Pepe Barat, president de l’entitat, el qual va donar la benvinguda a totes i tots els assistents al sopar per a, posteriorment, donar pas a la projecció d’un vídeo retrospectiu per a celebrar els 40 anys de l’entitat burjassotera.

Una vegada finalitzada el sopar i com és tradicional, va tindre lloc el concurs de micro relats entre els assistents i, en aquesta ocasió, després de la suma dels vots, el primer premi va ser per a Mª Angels García; el segon per a Miquelo García Maldonado i el tercer per a Miquel Ramón.

Mentre es realitzava el recompte de vots, Óscar Rueda, de l’editorial Oronella, va fer la presentació de la novel·la “Eclèctica Huyturana” de Lucas Grao Silvestre, premiada l’any passat, i ja editada.

A continuació va tindre lloc el lliurament del XVIII Premi “Federic Feases” de Novel·la, dotat de 1.800€, publicació de l’obra premiada i una figura en bronze de J. Chornet. El jurat, compost per Manolo Casaña Taroncher, Mª Jesús Coves, Jesús Moya Casado i Josep Barat i Blasco com a secretari, va decidir que la guanyadora fora l’obra “Més allà de la foscor”, de la qual és autor Miquelo García Maldonado.

En el cas del XII Premi “Josep Melià” de teatre, es va declarar desert per no aconseguir les obres presentades el nivell mínim, a criteri del jurat, compost per José Ortiz Chiner, Vicent R. Gil Andreu, Aureli López Muñoz i Gregorio Salvachua Moreno.

El comiat a aquesta nit tan especial per a El Piló la van posar dues cantadores de l’entitat, les  quals van delectar als presents amb diverses albaes dedicades especialment a l’acte.